
AVIZ

asupra propunerii legislative privind reglementarea încadrării caselor de ajutor reciproc ale pensionarilor din România în regimul fiscal al unităţilor de protecţie socială

Cu adresa nr. 342 din 9 decembrie 1999, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu proiectul de Lege privind reglementarea încadrării caselor de ajutor reciproc ale pensionarilor din România în regimul fiscal al unităţilor de protecţie socială.
In urma examinării, în şedinţa din data de 1999, Comisia pentru buget, finanţe şi bănci, cu majoritate de voturi, a hotărât respingerea din următoarele considerente:

Considerăm că actuala legislaţie fiscală răspunde cerinţelor activităţilor desfăşurate de asociaţiile constituite în baza Legii nr. 21/1924, atât din punct de vedere al facilităţilor cât şi din punct de vedere al regimului de impunere a acestora.

Apreciem că încadrarea Caselor de ajutor reciproc ale pensionarilor în regimul fiscal al unităţilor de protecţie socială nu este posibil, întrucât unităţile de protecţie socială sunt numai cele special organizate şi amenajate potrivit cerinţelor persoanelor cu handicap (definite la art. 38 din Ordonanţei de Urgenţă a Guvernului nr. 102/1999 privind protecţia socială şi încadrarea în muncă a persoanelor cu handicap) şi pentru care nu există prevederi fiscale speciale decât cele prevăzute în Ordonanţa Guvernului nr. 70/1994 privind impozitul pe profit, cu modificările şi completările ulterioare. 

Articolul 1 din această propunere legislativă creează confuzii, întrucât este formulat printr-o înşiruire de sinonime şi contradicţii ale principiilor în baza cărora se constituie Casele de ajutor reciproc ale pensionarilor, respectiv: organizaţii cu “caracter privat” are acelaşi sens cu “neguvernamentale”, “caritate” are acelaşi sens cu “întrajutorare mutuală” şi “de utilitate publică” care intră în contradicţie cu “protecţie socială”.

